เงินบาทผันผวนหนักแนวโน้มอ่อนค่า
ธปท.ชี้เงินบาทช่วงนี้ผันผวนจากปัญหาเงินทุนเคลื่อนย้ายระยะสั้น แต่ไม่น่าห่วง แต่มีแนวโน้มอ่อนค่าลง
12 มิ.ย. 2555

ธปท.ชี้เงินบาทช่วงนี้ผันผวนจากปัญหาเงินทุนเคลื่อนย้ายระยะสั้น แต่ไม่น่าห่วง แต่มีแนวโน้มอ่อนค่าลง
นายสิงห์ชัย บุณยโยธิน ผู้อำนวยการอาวุโส ฝ่ายตลาดการเงิน ธนาคารแห่งประเทศไทย (ธปท.) เปิดเผยว่า ค่าเงินบาทในช่วงนี้แม้จะผันผวนบ้าง บางวันเปลี่ยนแปลงขึ้นลง 40-50 สตางค์ เป็นผลจากเงินทุนเคลื่อนย้ายระยะสั้นจากปัจจัยในต่างประเทศเป็นสำคัญ เพราะสถานการณ์ปัญหาเศรษฐกิจยุโรปยังไม่เรียบร้อย แต่ไม่น่ามีผลจากปัจจัยจากในประเทศของไทย 
อย่างไรก็ตาม ภาวะแบบนี้ยังไม่มีอะไรน่าห่วง แต่ยังต้องติดตามดูสถานการณ์อย่างใกล้ชิด และเงินบาทก็ยังไม่ได้มีค่าความผันผวนสูงจนน่าห่วง หรือผันผวนมากกว่าสกุลเงินอื่นในภูมิภาค คิดว่าตอนนี้ยังไม่น่ามีเงินทุนยาวไหลเข้ามาไทย
นายสิงห์ชัย กล่าวว่า ขณะนี้ปัญหายุโรปยังฝุ่นตลบทำให้เงินจากต่างประเทศเข้าๆ ออกๆ เงินบาทขึ้นลงเร็ว และการที่ประเทศในยุโรปมีนโยบายพร้อมช่วยภาคธนาคารในสเปนที่มีปัญหาสภาพคล่องเป็นเงินถึง 1 แสนล้านยูโร คงช่วยสร้างความเชื่อมั่นให้กับภาคธนาคาร และคงช่วยดึงความเชื่อมั่นของนักลงทุนในตลาดการเงินได้บ้าง อย่างไรก็ตามสภาพคล่องส่วนนี้ ไม่ใช่เงินก้อนเดียวกับที่ไหลเข้ามาไทย
ทั้งนี้ หากเทียบเงินบาทกับสกุลเงินของเพื่อนบ้าน ประเทศไทยถือว่าผันผวนต่ำกว่ามาก โดยปัจจุบันเงินบาทมีค่าความผันผวนอยู่ที่ 4% ขณะที่สกุลเงินเพื่อนบ้านในภูมิภาค เช่น มาเลเซีย เกาหลีใต้ และไต้หวันจะผันผวนมากกว่า ปัจจุบันเงินบาทเคลื่อนไหวอยู่ที่ 31.53-31.60 บาทต่อเหรียญสหรัฐ และมีโอกาสอ่อนค่าลงไปอีก